Tokmanni haluaa konkurssi-Anttilan tilat – toimitusjohtaja kertoo suurista laajentumisaikeista

KAUPPA Tokmanni aikoo kaksinkertaistaa myymälöidensä määrän pk-seudulla.

Loppuunmyynti jatkuu vielä joissakin Anttiloissa ja Kodin Ykkösissä. Sen jälkeen liiketilat tyhjenevät odottamaan seuraavaa vuokralaista. Klaus Nurmi

Klaus Nurmi

Keväällä pörssiin listautunut halpakauppaketju Tokmanni on kiinnostunut Anttilalta ja Kodin Ykkösiltä vapautuvista tiloista.

Tokmannin toimitusjohtajan Heikki Väänäsen mukaan tiloista on jo käyty keskusteluja vuokranantajien kanssa.

Konkurssin takia tyhjenevien Anttiloiden ja Ykkösten myymälöiden jäljiltä jää tuhansia neliöitä liiketilaa eri kauppakeskuksissa.

Tokmanni tunnetaan uusien myymälöiden avajaisissa jaetuista ilmaisista muoviämpäreistä, mutta listautuessaan siitä tuli myös pörssin kannattavin kaupan alan yhtiö. Viime vuonna Tokmannin liikevaihto nousi 755 miljoonaan euroon.

Anttilalta vapautuu useita liiketiloja hyvillä paikoilla. Osa tiloista voi Heikki Väänäsen mukaan sopia Tokmannille.

–Käydyt keskustelut vuokranantajien kanssa ovat olleet alustavia kontaktointeja. Varsinaiset neuvottelut alkavat nyt niissä kohteissa, joissa Anttila on lopettanut toimintansa eikä meillä ole kohteen lähellä omaa myymälää, Väänänen sanoo.

Vuosittain Tokmanni avaa viitisen uutta tai uudelleensijoitettua myymälää. Mitkä ovat ketjun tavoitteet pääkaupunkiseudulla?

–Meillä on nyt pääkaupunkiseudulla viisitoista myymälää. Toivottavasti pääsemme kaksinkertaistamaan myymälämäärämme, Väänänen vastaa.

Liikepaikan valintaperusteiksi Väänänen listaa kauppakeskukset, hyvät parkkipaikat ja läheinen sijainti elintarvikeliikkeen kanssa.

Tokmannin myymälä on keskimäärin 2500 neliön suuruinen. Ketju on uudistanut konseptiaan ja laajentanut tuotevalikoimaansa muun muassa kodin tuotteissa ja sisustamisessa.